Kommissionens beslutning

af 22. december 2003

om vedtagelse af liste over lokaliteter af fællesskabsbetydning i det alpine biogeografiske område

(meddelt under nummer K(2003) 4957)

(2004/69/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1), særlig artikel 4, stk. 2, tredje afsnit, og

ud fra følgende betragtninger:

(1) Det alpine biogeografiske område, som omhandlet i artikel 1, litra c) nr. iii), i direktiv 92/43/EØF, omfatter Alpeområderne i EU (Østrig, Italien, Tyskland, Frankrig), Pyrenæerne (Frankrig og Spanien), Appenninerne (Italien) og de nordlige fennoskandiske bjerge (Sverige og Finland), som anført i det biogeografiske kort, Habitatudvalget (nedsat ved direktivets artikel 20) godkendte den 23. oktober 2000.

(2) For dette område har Østrig, den 24. oktober 2003, Italien, den 11. september 2003, Tyskland, den 7. november 2003, Frankrig, den 23. oktober 2003, Spanien, den 7. marts 2002 og den 9. juli 2002, Finland, den 9. september 2002 og Sverige, den 3. juli 2002, i overensstemmelse med artikel 4, stk. 1, i direktiv 92/43/EØF tilsendt Kommissionen lister over foreslåede lokaliteter af fællesskabsbetydning i den i artikel 1 i nævnte direktiv omhandlede betydning.

(3) Listerne over de foreslåede lokaliteter er ledsaget af oplysninger om hver enkelt lokalitet, indgivet på den Natura 2000-formular, som er fastlagt ved Kommissionens beslutning 97/266/EF af 18. december 1996 om en formular for oplysninger vedrørende foreslåede Natura 2000-lokaliteter(2).

(4) Disse oplysninger omfatter den seneste og endelige udgave af et kort over den lokalitet, den pågældende medlemsstat har foreslået, lokalitetens navn, beliggenhed og udstrækning samt oplysninger fremkommet ved anvendelse af kriterierne i bilag III til direktiv 92/43/EØF.

(5) Kommissionen har i forståelse med hver af de pågældende medlemsstater opstillet et udkast til en liste, som også angiver lokaliteter med prioriterede naturtyper eller prioriterede arter, og på grundlag af dette udkast bør der vedtages en liste over lokaliteter, der er udvalgt som lokaliteter af fællesskabsbetydning.

(6) Kendskabet til naturtypernes og arternes forekomst og fordeling er i stadig udvikling - bl.a. som følge af overvågningen i medfør af artikel 11 - hvorfor lokaliteterne på EU-niveau er blevet vurderet og udvalgt på grundlag af den aktuelt bedste tilgængelige information.

(7) I henhold til Den Europæiske Domstols retspraksis må Kommissionen, "for at kunne opstille et udkast til en liste over lokaliteter af fællesskabsbetydning med henblik på at oprette et sammenhængende europæisk økologisk net af særlige bevaringsområder, have en udtømmende oversigt over valgte lokaliteter, der på nationalt niveau har en relevant økologisk interesse med hensyn til det formål, som tilsigtes med direktivet, nemlig bevaring af naturtyper samt vilde dyr og planter. Kun på denne måde er det muligt at realisere det formål, der tilsigtes med artikel 3, stk. 1, første afsnit, i direktiv 92/43/EØF - opretholdelsen og genopretningen af en gunstig bevaringsstatus for de pågældende naturtyper og levesteder i deres naturlige udbredelsesområde - for så vidt angår områder, der er beliggende på begge sider af Fællesskabets indre grænser."

(8) På grundlag af de foreliggende oplysninger og de fælles vurderinger, der er foretaget i tilknytning til de biogeografiske seminarer, som Det Europæiske Temacenter for Naturbeskyttelse og Biodiversitet har afholdt, og de bilaterale møder, der er afholdt med medlemsstaterne, må det konstateres, at de lokaliteter, som nogle medlemsstater har foreslået, ikke, hvad visse naturtyper og arter angår, er tilstrækkelige til at opfylde kravene i direktiv 92/43/EØF. For de arter og naturtyper, der er opført i bilag II til denne beslutning, kan det derfor ikke konkluderes, at nettet er fuldstændigt.

(9) De i denne beslutning fastsatte foranstaltninger er i overensstemmelse med udtalelse fra det udvalg, der er nedsat ved artikel 20 i direktiv 92/43/EØF -

VEDTAGET FØLGENDE BESLUTNING:

Artikel 1

Listen i bilag I til denne beslutning er en foreløbig liste over lokaliteter af fællesskabsbetydning i det alpine biogeografiske område, som omhandlet i artikel 4, stk. 2, tredje afsnit, i direktiv 92/43/EØF.

Denne liste skal suppleres i lyset af yderligere forslag, der indgives af medlemsstaterne i overensstemmelse med artikel 4 i direktiv 92/43/EØF for visse naturtyper og arter, der er anført i bilag II til denne beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 22. december 2003.

På Kommissionens vegne

Margot Wallström

Medlem af Kommissionen

(1) EFT L 206 af 22.7.1992, s. 7. Senest ændret ved direktiv 97/62/EF (EFT L 305, af 8.11.1997, s. 42).

(2) EFT L 107 af 24.4.1997, s. 1.

BILAG I

Foreløbig liste over lokaliteter af fællesskabsbetydning i det alpine biogeografiske område

Hver enkelt lokalitet af fællesskabsbetydning (LAF) er fastlagt på grundlag af oplysningerne i formularen Natura 2000, herunder tilhørende kort. Disse oplysninger er indgivet af de kompetente nationale myndigheder i overensstemmelse med artikel 4, stk. 1, andet afsnit i direktiv 92/43/EØF (undtagen for de naturtyper og arter, der er opført i bilag II til denne beslutning).

Tabellen nedenfor indeholder følgende oplysninger:

A: kode for den pågældende LAF bestående af ni tegn, hvoraf de to første er medlemsstatens ISO-kode

B: navn på LAF

C: * = tilstedeværelse i den pågældende LAF af mindst én prioriteret naturtype og/eller art i den i artikel 1 i direktiv 92/43/EØF fastlagte betydning

D: LAF's areal i ha eller længde i km

E: LAF's geografiske beliggenhed (længde- og breddegrad).

Alle oplysningerne i Fællesskabets liste nedenfor bygger på oplysninger, der er foreslået, fremsendt og godkendt af Østrig (AT), Italien (IT), Tyskland (DE), Frankrig (FR), Spanien (ES), Finland (FI) og Sverige (SE).

>TABELPOSITION>

BILAG II

Liste over naturtyper, for hvilke Kommissionen ikke kan konkludere, at nettet er fuldstændigt

>TABELPOSITION>